CELEX: 32022D0366
Language: sk
Date: 2022-03-03 00:00:00
Title: Rozhodnutie Rady (EÚ) 2022/366 z 3. marca 2022 o čiastočnom pozastavení vykonávania Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch

4.3.2022   
               
               
                  SK
               
               
                  Úradný vestník Európskej únie
               
               
                  L 69/105
               
            
         ROZHODNUTIE RADY (EÚ) 2022/366
         z 3. marca 2022
         o čiastočnom pozastavení vykonávania Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 9,
         so zreteľom na návrh Európskej komisie.
         keďže:
         
                     (1)
                  
                  
                     Dohoda medzi Európskou úniou a Vanuatskou republikou o zrušení vízovej povinnosti pri krátkodobých pobytoch (1) (ďalej len „dohoda“) bola podpísaná 28. mája 2015 a bola uzavretá 12. februára 2016 rozhodnutím Rady (EÚ) 2016/272 (2). Dohoda uľahčuje občanom Vanuatu cestovanie do Únie a cestovanie občanov Únie do Vanuatu.
                  
               
                     (2)
                  
                  
                     Dohoda je založená na spoločnom želaní zmluvných strán podnecovať medziľudské kontakty, podporovať cestovný ruch a oživiť obchod medzi Úniou a Vanuatu.
                  
               
                     (3)
                  
                  
                     Podľa článku 8 ods. 4 dohody má každá zmluvná strana možnosť úplne alebo čiastočne pozastaviť vykonávanie dohody, najmä z dôvodov verejného poriadku a ochrany národnej bezpečnosti. Rozhodnutie o pozastavení sa oznámi druhej zmluvnej strane najneskôr dva mesiace pred plánovaným nadobudnutím jeho platnosti. Ak dôvody pozastavenia pominú, zmluvná strana, ktorá pozastavila vykonávanie dohody, okamžite informuje druhú zmluvnú stranu a pozastavenie zruší.
                  
               
                     (4)
                  
                  
                     Vanuatu prevádzkuje systémy udeľovania občianstva investorom, v rámci ktorých udeľuje vanuatskú štátnu príslušnosť štátnym príslušníkom iných krajín bez predchádzajúcich väzieb na Vanuatu, pričom o prevažnej väčšine žiadostí rozhoduje kladne. Na základe informácií poskytnutých Pasovým úradom Vanuatu 14. júna 2021, Vanuatu vydalo do marca 2021 viac ako 10 500 pasov v rámci takých systémov a miera zamietnutých žiadostí bola mimoriadne nízka. Vyvoláva to pochybnosti, pokiaľ ide o spoľahlivosť bezpečnostného vyšetrovania a hĺbkového preverovania zo strany vanuatských orgánov.
                  
               
                     (5)
                  
                  
                     V listoch vymenených v októbri 2017, novembri 2019, júni 2020 a marci 2021 Komisia vyjadrila vážne obavy a varovala vládu Vanuatu pred možnosťou opätovného zavedenia vízovej povinnosti. Vysvetlenia, ktoré Vanuatu poskytlo, nestačili na zmiernenie uvedených obáv.
                  
               
                     (6)
                  
                  
                     Udelenie občianstva žiadateľom uvedeným v databázach INTERPOLU je v rozpore s predchádzajúcimi uisteniami orgánov Vanuatu o bezpečnostných vyšetrovaniach a vyvoláva ďalšie obavy, pokiaľ ide o spoľahlivosť postupov bezpečnostného vyšetrovania v rámci týchto systémov.
                  
               
                     (7)
                  
                  
                     Medzi úspešnými žiadateľmio vanuatskú štátnu príslušnosť sú štátni príslušníci niektorých krajín, od ktorých štátnych príslušníkov sa vyžaduje, aby mali víza pri prekračovaní vonkajších hraníc Únie. Komisia okrem toho vyjadrila obavy v súvislosti s chýbajúcimi požiadavkami na fyzickú prítomnosť alebo pobyt, krátkosťou spracovávania v rámci systémov a chýbajúcou systematickou výmenou informácií s krajinami pôvodu žiadateľov alebo krajinami ich hlavného predchádzajúceho pobytu. Komisia dospela k záveru, že preverovanie žiadostí o udelenie občianstva investorom vo Vanuatu nezaručuje vysokú úroveň bezpečnosti.
                  
               
                     (8)
                  
                  
                     Pozastavenie vykonávania dohody by malo byť obmedzené na bežné pasy vydávané od 25. mája 2015, keď sa výrazne začal zvyšovať počet úspešných žiadateľov v rámci systémov udeľovania občianstva investorom vo Vanuatu.
                  
               
                     (9)
                  
                  
                     Vykonávanie dohody, pokiaľ ide o všetkých občanov Vanuatu, ktorí sú držiteľmi bežného pasu vydaného Vanuatu od 25. mája 2015, by sa preto malo pozastaviť.
                  
               
                     (10)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (3); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu,
                  
               PRIJALA TOTO ROZHODNUTIE:
         
            Článok 1
            Vykonávanie Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch sa týmto od 4. mája 2022 pozastavuje, pokiaľ ide o občanov Vanuatu, ktorí sú držiteľmi bežných pasov vydávaných Vanuatu od 25. mája 2015.
         
         
            Článok 2
            Predseda Rady vykoná v mene Únie oznámenie podľa článku 8 ods. 4 dohody.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 3. marca 2022
            
               
                  Za Radu
               
               
                  predseda
               
               G. DARMANIN
            
         
         
            (1)  Ú. v. EÚ L 173, 3.7.2015, s. 48.
         
            (2)  Rozhodnutie Rady (EÚ) 2016/272 z 12. februára 2016 o uzavretí v mene Európskej únie Dohody medzi Európskou úniou a Vanuatskou republikou o zrušení vízovej povinnosti pri krátkodobých pobytoch (Ú. v. EÚ L 52, 27.2.2016, s. 11).
         
            (3)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).